**Ahojte**

Urobte si poznámky z nového učiva do zošita. Neopisujte všetko!

Píšte len to, čo by ste mi samostatne povedali o Slov. obchodnej inšpekcii.

DÚ:

V texte je jedno neznáme slovo pre vás. RAPEX. Zistite čo to je a napíšte pod poznámky. Potom si odfotíte poznámky s úlohou a pošlete mi to mailom.

strbava.gabriela@gmail.com

Termín: 22. 4. 2020

**Slovenská obchodná inšpekcia**

Slovenská obchodná inšpekcia (ďalej len „SOI“) je orgánom štátnej kontroly vnútorného trhu vo veciach ochrany spotrebiteľa s celoslovenskou pôsobnosťou.

Právnym predpisom, stanovujúcim kompetencie SOI je zákon č. 128/2002 Z. z. **o štátnej kontrole vnútorného trhu vo veciach ochrany spotrebiteľa.**

**SOI:**

**kontroluje** a vykonáva **dozor** nad dodržiavaním povinností vyplývajúcich z 350 právnych predpisov;

**ukladá** opatrenia na mieste, ochranné opatrenia, predbežné opatrenia a pokuty za porušenie povinností,

na základe kontrolou zistených skutočností **navrhuje** pozastavenie alebo zrušenie živnostenského oprávnenia;

**poskytuje** odbornú a metodickú pomoc okresným úradom, obciam, združeniam spotrebiteľov a iným právnickým osobám založeným na ochranu spotrebiteľa. SOI tiež vykonáva poradenstvo pre spotrebiteľov;

**spolupracuje** s orgánmi štátnej a verejnej správy, spotrebiteľskými združeniami, dozornými orgánmi iných členských štátov EÚ (napr. pri výmene informácií o nebezpečných výrobkoch prostredníctvom systému RAPEX),

**vymáha** pokuty a pohľadávky od podnikateľských subjektov a fyzických osôb a **informuje** o nebezpečenstve ohrozenia života, zdravia a majetku spotrebiteľov alebo životného prostredia predajom nebezpečných výrobkov,

**vybavuje podnety a sťažnosti spotrebiteľov a objasňuje priestupky.**

V prípade potreby SOI zverejňuje informácie aj v masovokomunikačných prostriedkoch (printové médiá, rozhlas, televízia, elektronické médiá).

**Kontrolou vnútorného trhu sa zisťuje, či:**

* sa výrobky (s výnimkou potravín, kozmetických výrobkov a liečiv) predávajú a služby poskytujú bezpečné, v zhode s technickými požiadavkami a v správnej kvalite,
* sa výrobky predávajú v správnej miere, množstve, hmotnosti,
* dodržiavanie cenových predpisov.
* dodržiavanie podmienok skladovania a dopravy,
* dodržiavanie času predaja,
* používanie overených určených meradiel,
* označovanie výrobkov cenami,
* dodržiavanie ostatných podmienok na vykonávanie veľkoobchodnej, distribučnej, maloobchodnej činnosti pri poskytovaní služieb (najmä služieb cestovného ruchu, časovo vymedzeného užívania ubytovacích zariadení, poskytovanie dlhodobých rekreačných služieb, ubytovacích služieb a služieb informačnej spoločnosti),
* dodržiavanie povinností vzťahujúcich sa na energeticky významný výrobok,
* dodržiavanie povinností pri uvádzaní názvov textilných vlákien a pri označovaní vláknového zloženia textilných výrobkov etiketou a iným označením podľa osobitného predpisu,
* dodržiavanie povinností pri uvedení na trh a sprístupnení na trhu typu vozidla, systému, komponentu alebo samostatnej technickej jednotky

Okrem uvedeného, kontrola vnútorného trhu zahŕňa aj ochranu niektorých rozhlasových programových služieb a televíznych programových služieb.

**Orgán kontroly**

Vo svojej kontrolnej a rozhodovacej činnosti je SOI nezávislým orgánom, ktorý je viazaný výlučne platnými právnymi predpismi.

Ako orgán štátnej správy je SOI podriadená Ministerstvu hospodárstva Slovenskej republiky.

V zmysle zákona sa SOI člení na Ústredný inšpektorát SOI so sídlom v Bratislave a inšpektoráty, ktorých územná pôsobnosť je zhodná s územno-správnym členením štátu, a to:
• Inšpektorát SOI so sídlom v Bratislave pre Bratislavský kraj,
• Inšpektorát SOI so sídlom v Trnave pre Trnavský kraj,
• Inšpektorát SOI so sídlom v Trenčíne pre Trenčiansky kraj,
• Inšpektorát SOI v Nitre pre Nitriansky kraj,
• Inšpektorát SOI so sídlom v Žiline pre Žilinský kraj,
• Inšpektorát SOI v Banskej Bystrici pre Banskobystrický kraj,
• Inšpektorát SOI so sídlom v Prešove pre Prešovský kraj,
• Inšpektorát SOI so sídlom v Košiciach pre Košický kraj.

Na čele SOI je ústredný riaditeľ, ktorého vymenúva a odvoláva minister hospodárstva Slovenskej republiky. Na čele inšpektorátu je riaditeľ, ktorého vymenúva a odvoláva ústredný riaditeľ.
SOI je oprávnená vydávať záväzné pokyny na odstránenie zistených nedostatkov, požadovať od kontrolovaných osôb potrebné informácie a doklady; požadovať, aby výrobky boli označené vhodným upozornením na riziká, ktoré môžu vyplývať z ich použitia. SOI môže zakázať dodávku a predaj výrobkov alebo poskytovanie služieb, ktoré nezodpovedajú osobitným predpisom., môže tiež nariadiť účinné a okamžité stiahnutie výrobku z trhu, a ak je to potrebné, aj jeho zničenie na náklady kontrolovanej osoby a nariadiť zverejnenie upozornení na riziká výrobkov v prípade ohrozenia života, zdravia, alebo majetku spotrebiteľa. Inšpektori SOI sú pri kontrole oprávnení vyhotovovať obrazové, zvukové a obrazovo-zvukové záznamy na zdokumentovanie zistených nedostatkov. Zákon oprávňuje inšpektorov vykonať kontrolný nákup.